ക്ഷേത്രത്തിന് മുന്നില് റോഡ് കൈയേറി, നഗരസഭ ഒഴിപ്പിച്ചു ആറ് യുവമോര്ച്ച പ്രവര്ത്തകര് അറസ്റ്റില് കൊല്ലം: ചാമക്കട പുകയില പണ്ടകശാലയ്ക്ക് സമീപത്തെ ക്ഷേത്രത്തിന് മുന്വശം റോഡ് വേലികെട്ടിത്തിരിച്ചത് നഗരസഭയുടെ നേതൃത്വത്തില് പൊളിച്ചുമാറ്റി. എതിര്പ്പുകളുണ്ടാകുമെന്ന സൂചനയെ തുടര്ന്ന് സ്ഥലത്തുണ്ടായിരുന്ന ആറ് യുവമോര്ച്ചാപ്രവര്ത്തകരെ പൊലീസ് അറസ്റ്റ് ചെയ്തുനീക്കി. യുവമോര്ച്ച കൊല്ലം മണ്ഡലം പ്രസിഡന്റ് പ്രണവ് താമരക്കുളത്തിന്റെ നേതൃത്വത്തില് സഥലത്തെത്തിയ പ്രവര്ത്തകരാണ് അറസ്റ്റിലായത്. പുകയില പണ്ടകശാല പാലത്തിന് സമീപത്തുള്ള ദേവസ്വം ബോര്ഡിന്റെ ചിന്താദുരൈ വിനായകര് ക്ഷേത്രത്തിന് മുന്നില് ഇന്നലെ വൈകിട്ട് നാല് മണിയോടെയാണ് നാടകീയ സംഭവങ്ങളുടെ തുടക്കം. ക്ഷേത്രത്തിന് മുന്നിലുള്ള റോഡില് വാഹനങ്ങള് പാര്ക്ക് ചെയ്യുന്നത് ഒഴിവാക്കുന്നതിനായി ആറടിയോളം വീതിയില് ഇരുമ്ബ് വേലി സ്ഥാപിച്ചിരുന്നു. നഗരസഭ അത് ഒഴിവാക്കണമെന്ന് അറിയിപ്പ് നല്കിയെങ്കിലും അവഗണിച്ചതിനെ തുടര്ന്ന് മേയര് പ്രസന്ന ഏണസ്റ്റിന്റെ നേതൃത്വത്തിലാണ് ഒഴിപ്പിക്കല് നടപടികള് സ്വീകരിച്ചത്. തടിച്ചുകൂടിയത് നിരവധി പേര് നഗരസഭയുടെ നേതൃത്വത്തില് ക്ഷേത്രത്തിന്റെ മതില് പൊളിച്ചുനീക്കുന്നുവെന്ന അഭ്യൂഹത്തെ തുടര്ന്ന് നിരവധിപേരാണ് സ്ഥലത്ത് തടിച്ചുകൂടിയത്. സംഘര്ഷസാദ്ധ്യത കണക്കിലെടുത്ത് എ.സി.പി വിജയകുമാറിന്റെ നേതൃത്വത്തില് പൊലീസ് സംഘം സ്ഥലത്തെത്തി. തുടര്ന്ന് നഗരസഭയുടെ രണ്ട് ജെ.സി.ബികളുടെ സഹായത്തോടെ വേലി പൊളിച്ചുമാറ്റുകയായിരുന്നു. തൊട്ടടുത്തുള്ള തട്ടുകടയുടെ പടുത ഇളക്കിമാറ്റാനും ഉദ്യോഗസ്ഥര് നിര്ദ്ദേശിച്ചു. കൈയേറ്റം ഒഴിപ്പിക്കുന്നതിന് മേയര് പ്രസന്നഏണസ്റ്റ്, സ്റ്റാന്ഡിംഗ് കമ്മിറ്റി ചെയര്മാന് ജയകുമാര്, എക്സിക്യുട്ടീവ് എന്ജിനിയര് ഷൈജ, അസിസ്റ്റന്റ് എക്സിക്യുട്ടീവ് എന്ജിനിയര്മാരായ സന്തോഷ്, രാജന്, ഓവര്സിയര് പ്രതീഷ് എന്നിവര് നേതൃത്വം നല്കി.